
REFERAT
privind: aprobarea procedurii de autorizare pentru realizarea sau amplasarea în zona drumurilor de interes județean a panourilor publicitare, a oricăror construcții sau activități comerciale, căi de acces, amenajări sau instalații în orice scop


În conformitate cu art. 46 din O.G. nr. 43/1997 privind regimul drumurilor, republicată, administratorul drumului (Consiliul Județean) are competența exclusivă de a emite acorduri prealabile și autorizații de amplasare pentru lucrări în zona drumului public. Totodată, potrivit art. 30 din O.G. nr. 43/1997, activitățile în zona drumului trebuie să asigure siguranța circulației. Autorizarea nu constituie un drept de proprietate sau servitute asupra zonei drumului, ci o procedură administrativă obligatorie de exercitare a autorității publice în scopul protejării infrastructurii rutiere, în acord cu prevederile Codului Administrativ (O.U.G. nr. 57/2019), care conferă consiliului județean atribuția de administrare a bunurilor din domeniul public și privat al județului.
Prin hotărârea consiliului județean se stabilesc condițiile privind emiterea acordului prealabil, a autorizației de amplasare şi/sau de acces în zona drumului public, a încheierii contractului pentru utilizare şi acces în zona drumului public, precum şi condițiile privind amplasarea construcțiilor, instalațiilor şi panourilor publicitare în zona drumurilor de interes județean aflate în administrarea Consiliului Județean Vrancea. 
Prin lucrări în zona drumurilor de interes județean se înțelege acele lucrări de construcții, instalații sau de altă natură, amplasate în zona drumurilor, pe poduri, pasaje, viaducte şi în tuneluri rutiere, precum şi acele lucrări care, deși sunt situate în afara acestor zone, pot afecta integritatea, stabilitatea, condițiile de exploatare sau siguranța circulației pe aceste drumuri. Aceste lucrări se pot realiza numai cu acordul prealabil şi autorizaţia de amplasare şi/sau de acces la drumul public, emise de administratorul drumului, în speță Consiliul Județean Vrancea.
Acceptul administratorului drumului de interes județean comportă două etape:
 a) acordul prealabil - care se obţine la faza de proiectare; 
 b) autorizaţia de amplasare şi/sau de acces în zona drumului public - care se obţine înainte de începerea lucrărilor în zona drumului, fiind documentul emis de administratorul drumului, în baza căruia se poate emite autorizaţia de construire. 
Soluţiile de realizare a lucrărilor, stabilite prin acordul prealabil şi prin autorizaţia de amplasare şi/sau de acces în zona drumului public, rămân obligatorii pe toată durata de valabilitate a documentelor în cauză sau până la modificarea soluţiilor prin emiterea unor noi documente. 
Obligaţia şi responsabilitatea privind solicitarea acordului prealabil şi a autorizaţiei de amplasare şi/sau de acces în zona drumului public, precum şi responsabilitatea respectării acestora revin beneficiarului lucrărilor sau obiectivelor realizate ori amplasate în zona drumului public. 
 Aprobarea se emite în baza unei documentaţii tehnice care trebuie să conţină, printre alte documente, şi certificatul de urbanism emis pentru pentru obiectivul respectiv. 
Administratorul drumului, respectiv Consiliul Județean Vrancea, stabilește, prin hotărâre,  si tarifele, care vor fi actualizate anual,  pentru utilizarea și accesul în zona drumului, precum și excepțiile de la plata acestora.
Precizăm că urmare aprobării regulamentului de organizare și funcționare al aparatului de specialitate, prin Hotărârea Consiliului județean Vrancea nr.112/25.05.2026, Serviciul Administrare Patrimoniu a preluat atribuția de a  întocmi și emite acorduri prealabile și autorizații, pentru realizarea sau amplasarea în zona drumului judeţean a panourilor publicitare, a oricăror construcţii sau activităţi comerciale, căi de acces, amenajări sau instalaţii în orice scop. Având în vedere că persoanele din cadrul acestui serviciu nu au pregătire de specialitate, astfel încât să verifice în teren coordonatele tehnice ale lucrărilor pentru care se solicită acordul sau autorizația de amplasare, se impune ca la verificările în teren să participe atât persoane de la Serviciul Administrare Patrimoniu, cât și persoane din cadrul Serviciului Mobilitate și Infrastructură Județeană, astfel încât procesul verbal de constatare în teren să fie semnat de către ambele persoane.
Ca atare, odată cu aprobarea procedurii de autorizare pentru realizarea sau amplasarea în zona drumurilor județene a panourilor publicitare, a oricăror construcții sau activități comerciale, căi de acces, amenajări sau instalații în orice scop, se va aproba modelul acordului prealabil, modelul autorizației de amplasare şi/sau de acces în zona drumurilor județene, modelul de Contract-cadru de amplasare şi/sau de acces în zona drumurilor județene, regulamentul privind procedura de autorizare, documentaţia necesară eliberării acordului şi a autorizaţiei de amplasare şi/sau acces in zona drumurilor. Totodată, Hotărârea Consiliului Judeţean Vrancea nr.158 din 31.07. 2017 îşi va înceta aplicabilitatea.
Față de cele precizate anterior, propunem inițierea unui proiect de hotărâre privind procedura de autorizare pentru realizarea sau amplasarea în zona drumurilor județene a panourilor publicitare, a oricăror construcții sau activități comerciale, căi de acces, amenajări sau instalații în orice scop.

